10.

Članci 360., 361. i 362. zamjenjuju se sljedećim: „Članak 360. 1. Uporaba zajedničkog osiguranja odobrava se samo osobama: (a) koje su osnovane u državi članici u kojoj se osiguranje dostavlja; (b) koje su kao glavni obveznici ili pošiljatelji bile redoviti korisnici provoznog sustava Zajednice tijekom posljednjih šest mjeseci ili za koje carinska tijela znaju da zbog dobrog financijskog stanja mogu ispuniti svoje obveze; i (c) koje nisu počinile nikakvu ozbiljnu ili ponovljenu povredu carinskih ili poreznih propisa. 2. Zajedničko osiguranje se podnosi jamstvenoj carinarnici. 3. Jamstvena carinarnica utvrđuje iznos osiguranja, prihvaća izjavu jamca i izdaje odobrenje glavnom obvezniku da u okviru zajamčenih iznosa provede sve provozne postupke Zajednice neovisno o polaznoj carinarnici. 4. Svakoj osobi koja je dobila odobrenje izdaju se jedna ili više potvrda o osiguranju na obrascu prema uzorku iz Priloga 51., podložno uvjetima predviđenim člancima od 363. do 366. 5. Na svakom dokumentu T1 upućuje se na potvrdu o osiguranju. 6. Jamstvena carinarnica će opozvati odobrenje za uporabu zajedničkog osiguranja kad uvjeti iz stavka 1. više nisu ispunjeni. Članak 361. 1. Iznos osiguranja utvrđuje se u visini od najmanje 30 % plativih carina i ostalih nameta, pri čemu se uzima u obzir najniži iznos od 7 000 ECU, u skladu s postupcima iz stavka 2. 2. Jamstvena carinarnica tijekom razdoblja od jednog tjedna procjenjuje: (a) poslane pošiljke; (b) plative carine i druge namete uzimajući u obzir najvišu razinu oporezivanja primjenljivog u jednoj od predmetnih zemalja. Ova se procjena obavlja na temelju komercijalne i računovodstvene isprave predmetne osobe za robu prevezenu tijekom prošle godine, a dobiveni se iznos potom dijeli s 52. U slučaju podnositelja zahtjeva za uporabu zajedničkog osiguranja, jamstvena carinarnica u suradnji s predmetnom osobom procjenjuje količinu, vrijednost i poreze koji se primjenjuju na robu koja se prevozi u zadanom razdoblju na temelju već raspoloživih podataka. Jamstvena carinarnica ekstrapolacijom određuje moguću vrijednost i poreze na robu koju treba prevesti tijekom razdoblja od jednog tjedna. 3. Jamstvena carinarnica obavlja godišnji pregled iznosa zajedničkog osiguranja, posebno na temelju podataka polazne carinarnice te odgovarajuće prilagođava iznos. Članak 362. 1. Na inicijativu Komisije ili na zahtjev države članice, uporaba zajedničkog osiguranja se privremeno zabranjuje kad je namijenjena pokriću postupaka vanjskog provoza Zajednice u vezi s robom za koju je u skladu s postupkom odbora potrebna odluka Komisije, po kojoj ta roba predstavlja povećan rizik od prijevare. 2. Prema potrebi, ali najmanje jednom godišnje, Komisija objavljuje u Službenom listu Europskih zajednica, serija C, popis robe na koju se primjenjuju odredbe stavka 1. 3. Periodički, ali najmanje jednom godišnje, Komisija donosi odluku, u skladu s postupkom odbora, o potrebi nastavljanja s poduzetim mjerama iz stavka 1. Članak 362.a Za postupke vanjskog provoza Zajednice u vezi s robom na koju se primjenjuju odredbe članka 362., primjenjuju se sljedeće mjere: (a) oznaka KN upisuje se u dokument T1; (b) na sve preslike dokumenta T1 dijagonalno u crvenoj boji u formatu od najmanje 100 mm × 10 mm treba navesti jednu od sljedećih oznaka: — Artículo 362 del Reglamento (CEE) no 2454/93 — Forordning (EØF) nr. 2454/93, artikel 362 — Artikel 362 der Verordnung (EWG) Nr. 2454/93 — Αρδρο 362 του κανονισμού (EOK) αριδ 2454/93 — Article 362 of Regulation (EEC) No. 2454/93 — Article 362 du règlement (CEE) no 2454/93 — Articolo 362 del regolamento (CEE) n. 2454/93 — Artikel 362 van Verordening (EEG) nr. 2454/93 — Artigo 362o do Regulamento (CEE) no 2454/93 — Asetuksen (ETY) N:o 2454/93 362 artikla — Förordning (EEG) nr 2454/93 artikel 362; (c) povratne preslike dokumenata T1 koje nose tu oznaku moraju se vratiti polaznoj carinarnici najkasnije sljedećeg radnog dana od datuma kad su pošiljka i obrazac T1 bili podneseni odredišnoj carinarnici.”